સો, મુદ્દો ફિટનેસનો છે. ધર્મની તેમ જ સાધારણ ધર્મ પાલન કરનારની ‘ને ઋતુધર્મ પાળતા હોય તે માનવીની. મનન કે સંશોધન કરવું હોય તો આ મુદ્દે પણ થવું જોઈએ, કે કેમ ધર્મ ના પાડે છે? ના, ‘માસ’ને જચે તેવા તર્કીલા તરણા યા ‘ક્લાસ’ને ગમે તેવાં તાર્કિક તારણો ના ચાલે. એવી માસિક ‘ને ક્લાસિક ચર્ચાએ બહુ નાચી લીધું. બુધ જેવા નાન્યતર જાતિના દૈવી તત્ત્વનું ધામ હોય કે અલિંગી આત્માને ઈશ્વર માનતું સ્થળ હોય કે કોઈ પણ પ્રકારના સ્વરૂપ વિનાની ધાર્મિક જગ્યા હોય, કેમ નાહ્યા વગર અંદર ના જવાય? કેમ પાલતું પ્રાણી-પક્ષીને લઈને ના જવાય? કેમ ધૂપ કરવાનો ‘ને આપણને રોજ કામમાં લાગતો એલપીજી ગેસ નહીં ધરાવવાનો? ઈંધણ, પેન્સિલ ‘ને પલંગ જેવા કામમાં વપરાતાં લાકડાં નહીં, પણ ફૂલ કેમ ચઢાવવાનાં? કેમ લોખંડના કે પ્લાસ્ટિકના ઝારીજી ના હોય? વાત હસવાની નથી.